Kohtuasi C‑377/11
International Bingo Technology SA
versus
Tribunal Económico-Administrativo Regional de Cataluña (TEARC)
(eelotsusetaotlus, mille on esitanud Tribunal Superior de Justicia de Cataluña)
Kuues käibemaksudirektiiv – Artikli 11 A osa lõike 1 punkt a, artikli 17 lõige 5 ning artikli 19 lõige 1 – Bingomängude korraldamine – Õiguslik kohustus maksta teatud osa piletihinnast võitudena tagasi mängijatele – Maksustatava summa arvutamine
Kohtuotsuse kokkuvõte
1.        Maksualaste õigusaktide ühtlustamine – Ühine käibemaksusüsteem – Maksustatav summa – Bingopiletite müümine – Müügihinnast selle osa välja jätmine, mis on seadusega eelnevalt kindlaks määratud ning mis on ette nähtud mängijatele võitude tasumiseks
(Nõukogu direktiiv 77/388, artikli 11 A osa lõike 1 punkt a)
2.        Maksualaste õigusaktide ühtlustamine – Ühine käibemaksusüsteem – Sisendkäibemaksu mahaarvamine – Osa mahaarvamine – Väljaarvutamine – Käive, mis peab asuma murdosa nimetajas – Bingopiletite müügihinna osa, mis on eelnevalt seaduses kindlaks määratud ning mis tuleb mängijatele võitudena välja maksta – Väljajätmine
(Nõukogu direktiiv 77/388, artikli 11 A osa lõike 1 punkt a, artikli 17 lõige 5 ning artikli 19 lõige 1)
1.        Kuuenda direktiivi 77/388 kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas, mida on muudetud direktiiviga 98/80, artikli 11 A osa lõike 1 punkti a tuleb tõlgendada nii, et bingopiletite müügi puhul ei sisalda käibemaksuga maksustatav summa nende piletite hinna seda osa, mis on seaduses kindlaks määratud ning mis on ette nähtud mängijatele võitudena väljamaksmiseks.
Kuna piletihinna osa, mis tuleb mängijatele võitudena välja maksta, on eelnevalt kindlaks määratud ning kohustuslik, ei saa seda lugeda vastutasuks, mille mängukorraldaja sai osutatud teenuse eest ning mis on maksustatavaks summaks.
(vt punktid 25, 28, 33 ja resolutsiooni punkt 1)
2.        Kuuenda direktiivi 77/388 kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas, mida on muudetud direktiiviga 98/80, artikli 17 lõiget 5 ja artikli 19 lõiget 1 tuleb tõlgendada nii, et liikmesriigid ei või ette näha, et käibemaksu mahaarvatava osa arvutamisel kujutab bingopiletite müügihinna osa, mis on eelnevalt seaduses kindlaks määratud ning mis tuleb mängijatele võitudena välja maksta, endast seda osa käibest, mis peab asuma selle artikli 19 lõikes 1 viidatud murdosa nimetajas.
Esiteks ei või liikmesriik antud tehingute maksustatava summa kindlaksmääramisel kohaldada üldjuhul muud reeglit, kui on selle direktiivi artikli 11 A osa lõike 1 punktis a sätestatud üldreegel. Teiseks ei tohi seda osa lisada maksustatava summa hulka ning seega ei saa seda lugeda mängukorraldaja käibe osaks.
(vt punktid 37–39, resolutsiooni punkt 2)